Virallinen lehti nro C 050 , 22/02/1999 s. 0062



KIRJALLINEN KYSYMYS E-1642/98 esittäjä(t): Christoph Konrad (PPE) komissiolle (29. toukokuuta 1998) Aihe: Euroopan komission vaatimusten noudattaminen tukien myöntämisessä teräsalalle 1. Euroopan komissio teki 19. lokakuuta 1994 päätöksen 3. elokuuta 1994 annetusta laista nro 481, jonka avulla Italian hallitus halusi vauhdittaa teräsalan rakennesopeutusta. Komissio on esittänyt joukon vaatimuksia, jotka mahdollistavat tuen myöntämisen. Siten valtion rahoitustukea myönnettiin 30 tapauksessa. Onko komissio valvonut vaatimusten (kapasiteetin vähentäminen jne.) täyttymistä? 2. Joissakin tapauksissa italialaisilta yrityksiltä on evätty lain nro 481 mukainen tuki. Millaisia keinoja Euroopan komissiolla on valvoa, etteivät nämä yritykset ole saaneet tukea muuta kautta? 3. Pitääkö Euroopan komissio aiheellisena tiedottaa yleisesti siitä, ovatko jäsenvaltiot noudattaneet, ja millä tavoin, tukien eväämistä tai tukien myöntämisen yhteydessä Euroopan komission asettamien vaatimusten täyttymistä? Onko Euroopan komissio sitä mieltä, että suurempi avoimuus asiassa parantaisi tukia koskevaa kuria? Komission jäsenen Karel Van Miertinkomission puolesta antama vastaus (1. heinäkuuta 1998) Komissiolle on ilmoitettu osana Italian yksityisen terästeollisuuden purkamisesta 3 päivänä elokuuta 1994 annetun Italian lain nro 481 täytäntöönpanoa 44 valtiontukitapauksesta, jotka on annettu tiedoksi vanhojen terästukisääntöjen 4 artiklan mukaisesti. Päättäessään hyväksyä mainitun Italian lain ja todettuaan sen yhdenmukaiseksi terästukisääntöjen ja erityisesti niiden 4 artiklan määräysten kanssa komissio määräsi Italian viranomaiset antamaan ennakkoilmoituksen jokaisesta kyseisen lain soveltamistapauksesta. Samassa päätöksessä säädettiin, että sulkemiseen myönnettävää tukea saadakseen yrityksessä oli pitänyt harjoittaa tuotantoa keskimäärin vähintään yhden työvuoron ajan vuorokaudessa, mikä tarkoittaa vähintään kahdeksaa tuntia vuorokaudessa ja viittä päivää viikossa koko vuoden 1993 ajan vähintään helmikuuhun 1994 asti, jolloin komissiolle ilmoitettiin lakiluonnoksesta nro 103. Komissio hyväksyi 34 tukitapausta, jotka johtivat tuotantokyvyn vähenemiseen yli viidellä miljoonalla tonnilla kuumavalssattujen tuotteiden osalta. Toisaalta komissio hylkäsi kymmenen muuta tapausta, koska sille toimitetuista tiedoista kävi ilmi, että vaikka kyseiset kymmenen yritystä täyttivät muut terästukisäännöissä vahvistetut edellytykset, niissä ei ollut sulkemishetkellä harjoitettu säännöllistä tuotantoa. Italian viranomaisten on toimitettava komissiolle säännöllisesti tietoja aloitetusta purkuprosessista, joka on johtanut kaikkien tukea saaneiden yritysten terästuotantolaitosten romuttamiseen. Komissiolle toimitetuista tiedoista ilmenee lisäksi, että niille Italian yrityksille, joilta kyseiset tuet evättiin, ei ole myönnetty muita tukia missään muodossa. Arvoisan parlamentinjäsenen esittämän kysymyksen viimeisen kohdan osalta on syytä huomauttaa, että komissio on viime vuosina toteuttanut merkittäviä pyrkimyksiä saadakseen valtiontukia koskevista hallinnollisista menettelyistä niin avoimia kuin yhteisön oikeutta noudattaen on mahdollista. Heti kun komissio toteaa yhteisön sääntöjen rikkomisia, se tekee päätöksiä, jotka julkaistaan kokonaisuudessaan Euroopan yhteisöjen virallisessa lehdessä ja joiden liitteenä on useimmissa tapauksissa lehdistötiedote.